娛圈單打︱未能進軍內地 紅不過羅湖橋?
2024年04月02日 00:01
東網電視
更多新聞短片
「Loong 9」成團以來有唔少爭議,咪以為一切已經塵埃落定,官方忽然宣布增加3名成員,包括「洪欣仔」張鎬濂、郭殿甲、陳鑫昊,並分兩組進行活動,分別是「Loong 9-S」及「Loong 9-V」。S隊專攻內地市場,V隊則立足香港,外界均認為V隊唔及S隊重要!
睇吓成員名單,奧利、李權哲、江信熹、梁詩煜、白子奕、陳梁均在兩隊名單之中,換言之中港兩邊走,最得寵係佢哋!新增3子亦被撥入S隊;反觀香港代表「妙音龍子」冼靖峰、文佐匡、黃奕斌,全部撥入V隊,即係留港發展。難怪網民揶揄,佢哋唔止紅不過羅湖橋,直情只能留在TVB廠內活動!
嗱,洪欣個仔張鎬濂大熱倒灶,在決賽當晚未能成團,佢坦言好唔開心,曾經為此哭咗出來!家陣突發式加入團隊,仲要係被睇高一線的S隊,應該可以笑番晒啦!不過又有網民認為不公平,唔知3子因何被選中,質疑係咪靠人事關係!哈哈,順得哥情失嫂意,就算張鎬濂外在條件幾優秀都好,始終難以討好全世界。
講番香港的「妙音龍子」冼靖峰,家陣冇份闖大陸市場,唔知佢會唔會失望呢?其實都唔怕嘅,做好香港市場先至進軍內地都未遲!起碼躋身「Loong 9」成功打開知名度,加上唱功唔錯,應可繼續發圍。
講開又講,冼靖峰原來係「喇沙仔」,其後升讀港大工商管理學系,絕對係高材生!大家都知佢參加《聲夢傳奇》出道,卻原來之前亦曾參加隔籬台《全民造星II》,幾經轉折,最後卻憑《亞洲超星團》上位!